Γαλλική βασιλόπιτα (galette des rois) με σφολιάτα, πορτοκάλι και καρύδια
Η galette des rois, η γαλλική βασιλόπιτα, φτιάχνεται με σφολιάτα και συνήθως έχει αμυγδαλένια γέμιση. Εδώ, έχει καρύδι και άρωμα πορτοκαλιού και είναι ακόμα πιο νόστιμη!
2 φύλλα σφολιάτας κομμένα το ένα σε δίσκο με διάμ. 24 εκ. και το άλλο με διάμ. 26 εκ., 1 κρόκος αυγού χτυπημένος με 2 κουτ. σούπας φρέσκο γάλα, 135 ml φρέσκο γάλα, πλήρες, 2 κρόκοι μέτριων αυγών , 30 γρ. ζάχαρη λευκή , 1 κουτ. σούπας κορν φλάουρ, 130 γρ. βούτυρο αγελάδας μαλακωμένο σε θερμοκρασία δωματίου , 100 γρ. ζάχαρη καστανή, κρυσταλλική , 180 γρ. καρυδόψιχα, αλεσμένη σε πολύ λεπτή σκόνη , 1 κουτ. γλυκού κανέλα σε σκόνη , 1/4 κουτ. γλυκού γαρίφαλο σε σκόνη , ξύσμα από 1 πορτοκάλι , 2 αυγά μεσαίου μεγέθους , 30 ml λικέρ πορτοκάλι τύπου Cointreau (προαιρετικά) , 100 γρ. μαρμελάδα πορτοκάλι
Για την galette des rois, ξεκινάμε φτιάχνοντας την κρέμα ζαχαροπλαστικής.Σε μια κατσαρόλα ζεσταίνουμε το γάλα σε μέτρια φωτιά, μέχρι να αρχίσει να αχνίζει, αλλά χωρίς να πάρει βράση και να φουσκώσει.Σε ένα μπολ ανακατεύουμε με το σύρμα τους κρόκους, τη ζάχαρη και το κορν φλάουρ και τους προσθέτουμε στην κατσαρόλα με το γάλα.Ανακατεύουμε έντονα, μέχρι να δέσει σε μια λεία κρέμα. Αποσύρουμε από τη φωτιά και σκεπάζουμε την κρέμα με μεμβράνη, η οποία να εφάπτεται στην επιφάνεια της κρέμας για να μη σχηματιστεί κρούστα.Τη βάζουμε στο ψυγείο μέχρι να κρυώσει, για περίπου 1 ώρα.Χτυπάμε στο μίξερ σε χαμηλή ταχύτητα το μαλακό βούτυρο, τη ζάχαρη, την καρυδόψιχα, τα μπαχαρικά και το ξύσμα.Ενσωματώνουμε ένα ένα τα αυγά, χτυπώντας καλά μετά από κάθε προσθήκη. Τέλος, προσθέτουμε την κρύα κρέμα ζαχαροπλαστικής και το ποτό και ανακατεύουμε πολύ καλά.Στρώνουμε το φύλλο σφολιάτας διαμέτρου 24 εκ. σε ένα βουτυρωμένο ταψί ίδιας διαμέτρου. Απλώνουμε τη μαρμελάδα πορτοκάλι, αφήνοντας ένα κενό περίπου 2 εκ. από την περιφέρεια του φύλλου.Στρώνουμε τη γέμιση πάνω από τη μαρμελάδα. Αλείφουμε το μέρος του φύλλου που δεν έχουμε καλύψει με το μισό μείγμα κρόκου-γάλακτος.Σκεπάζουμε με το δεύτερο φύλλο 26 εκ. και κλείνουμε καλά την πίτα πιέζοντας τις άκρες των δύο φύλλων για να κολλήσουν και να σφραγίσουν τη γέμιση.Αφήνουμε την πίτα στο ψυγείο περίπου 1 ώρα για να κρυώσει.Προθερμαίνουμε τον φούρνο στους 170°C.Αλείφουμε την επιφάνεια με το υπόλοιπο μείγμα αυγού- γάλακτος. Με ένα μαχαίρι κάνουμε μια μικρή τρύπα στο κέντρο (για να βγαίνουν οι υδρατμοί κατά το ψήσιμο) και από το κέντρο αυτό τραβάμε προς την περιφέρεια λεπτές, ακτινωτές διακοσμητικές χαρακιές.Ψήνουμε το γλυκό για 35-40 λεπτά, μέχρι να ροδίσει ωραία η επιφάνεια. Το σερβίρουμε χλιαρό.
Χριστούγεννα